**Referat fra møte i faggruppen for den kollektive oppreisningen til romanifolket /taterne**

**Tidspunkt: Tirsdag 19. oktober kl. 10-15**

**Sted: Kulturrådet i Oslo**

**Til stede i faggruppen:**

Mari Møystad, konservator på Glomdalsmuseet

Pål Eriksen, minoritetsspråkgiver i Språkrådet

Lennart Karlsen, representant for Landsorganisasjonen for romanifolket

Sergej Munkvold, vara for Holger Gustavsen, representant for Taternes landsforening

Frafall: Jone Eilertsen, oppnevnt på fritt grunnlag

**Til stede fra Kulturrådet:**

Guri Langmyr Iochev, seksjonsleder

Espen Hernes, spesialrådgiver

Gro Wærstad, sekretær for faggruppen

Monica Ifejilika, rådgiver

1. **Felles informasjonsrunde**

Kulturrådet ønsket velkommen og informerte om:

Kulturrådet har levert skriftlige innspill og deltatt på møte 27. august med Europarådets rådgivende komite for rammekonvensjonen til nasjonale minoriteter. Innspillene har omhandlet forvaltningen av drifts- og prosjekttilskudd til nasjonale minoriteter og den kollektive oppreisningen til romanifolket/taterne.

Kulturrådet har levert innspill til Kommunal- og moderniseringsdepartementet om forskrift til driftstilskudd for nasjonale minoriteter.

Kulturrådet er i gang med oppfølging av planen for oppsparte midler, og orienterte om status for iverksetting av planen.

**Innspill fra faggruppen til planen**

Faggruppen reagerte på at Kulturrådet la fram planer for en anskaffelsesprosess for å kartlegge romanifolket/taternes kulturarv. Faggruppen understreket behovet for å trekke inn erfaringsnær kompetanse og bruke relevante kompetansemiljøer, som Glomdalsmuseet.

Når det gjelder utvikling av møteplasser meldte faggruppen et ønske om at de oppsparte midlene bør tilfalle satninger på arenautvikling i regi av folkegruppen selv.

Videre drøftet faggruppen hvor møteplasser bør ligge geografisk og finansieringsmuligheter for etablering og langsiktig drift.

Når det gelder språksatsningen i planen ble der kommentert at arbeidet med romani krever en langsiktig satsning, og det ble også vist til at erfaringen fra arbeidet med å styrke sørsamisk kan være til inspirasjon.

**Informasjon fra faggruppens medlemmer**

Glomdalsmuseet orienterte om aktuelle aktiviteter, deriblant ferdigstilling av nettutstilling, og planlegging av julekonsert. Deltakelse i museenes Mangfoldsnettverk og arbeid med prosjektet «Hva gjenstander forteller» ble også fremhevet.

Museet jobber nå med et EØS-prosjekt i samarbeid med Romania, og museet viderefører også arbeidet med «Grundsetmartnan» og «Liv i stuene».

Landsorganisasjonen for romanifolket orienterte om deltagelse på Transform internasjonale filmfestival i Trondheim, hvor de presenterte kultur, språk og musikk.

De arbeider nå med fase tre i utviklingen av en Romani språkapp. Organisasjonen har i sommer kjøpt en treskøyte som de ønsker å bruke til fremtidige kulturaktiviteter og formidling.

Taternes Landsforening har gjennomført sommertreff i Bø og har hatt bred deltagelse på Arendalsuka. TL hadde stand hele uken, og arrangerte også et seminar om «Artikkel 15 i Rammekonvensjon for beskyttelse av nasjonale minoriteter om effektiv deltagelse».

TL orienterte videre om pågående prosjekter, deriblant et veiledningshefte om rettigheter for romanifolket/taterne som nå er ferdig .

Foreningen har hatt møter med komiteen fra Europarådet ved besøket i Norge i august. De deltar også i faste grupper for romanifolket/taterne og rom i Europarådet.

TL har i senere tid gitt bistand og vært i media i forbindelse med en barnevernssak som involverer representanter fra folkegruppen.

1. **Tildelinger i runden for 2021**

Kulturrådet informerte om utlysningen, og orienterte om de overordnede tendensene i årets søknader. Kulturrådet orienterte også om vurderingene og prioriteringene som var blitt gjort i behandlingen av søknadene.

**Innspill fra faggruppen**

Faggruppen spurte hvordan Kulturrådet vurderer søknadene med tanke på kunstfaglig kvalitet. Kulturrådet meldte tilbake at dette er en viktig diskusjon, og vi ønsker å ta temaet opp videre fremover i faggruppen. Vi ønsker blant annet å drøfte forholdet mellom kvalitet og mangfold og målet om at ordningen skal nå bredt ut i folkegruppen

Faggruppen reiste spørsmål om hva Kulturrådet gjør når prosjekter ikke blir gjennomført etter planen, og hvilke sanksjonsmuligheter som finnes dersom tilskudd ikke benyttes som avtalt.

Kulturrådet orienterte om at det er utviklet faste rutiner og etableres dialog med tilskuddsmottaker for håndtering av avvik. Det gjelder for eksempel ved behov for utsettelse eller justering av prosjekter, mislighold av tilskudd, brudd på rapporteringsfrister og for bruk av karantene for mottagere som ikke oppfyller pålagte forpliktelser.

1. **Utvikling av tilskuddsordningen**

Kulturrådet presenterte en ny plan for å utvikle treffsikker veiledning og få økt søkermangfold. Planen er utarbeidet etter drøfting med faggruppen og innspill fra tilskuddsmottagere i den kollektive oppreisningen. Faggruppen tok presentasjonen til etterretning.

1. **Eventuelt**

Til møtet var det meldt inn bekymring over at det på enkelte møter har vært svakt oppmøte, og dette gjør at det blir få representanter for romanifolket/taterne tilstede.

Kulturrådet svarte at de ser denne problemstillingen, og de vil se nærmere på dette i vurderingen av faggruppens som skal skje nå i november etter ett års funksjonstid.

Det var også meldt inn ønske om en klargjøring av praksis i den kollektive oppreisningen. Kulturrådet informerte om at det innenfor ordningen kan gis tilskudd til veilednings- og rådgivningstilbud og til drift av varige tiltak.